GENเพิ่มทุน3เท่าตัวขาย6สต.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

‘ไมด้า’สละยกล็อตขายCENแลกฟื้นกิจการรับผลกำไรยาว
โพสต์ทูเดย์ — GEN เพิ่มทุน 3 เท่าตัว ขายผู้ถือหุ้นเดิม 6 สตางค์ กลุ่มไมด้าซันไชน์ ยอมสละสิทธิเพิ่มทุนยกขายให้ CENกลุ่มทุนไต้หวัน แลกกับการฟื้นฟูอนาคต ของ GEN 
แหล่งข่าวจากกรรมการ บริษัท เจนเนอรัล เอนจิเนียริ่ง (GEN) เปิดเผยว่า การประชุมคณะกรรมการบริษัทปลายสัปดาห์ที่ผ่านมา อนุมัติการเพิ่มทุนจดทะเบียนของบริษัท 3 เท่าตัว จากทุนจดทะเบียนชำระแล้ว 939.11 ล้านบาท เป็นทุนจดทะเบียนใหม่ประมาณ 2,817 ล้านบาท โดยออกหุ้นเพิ่มทุนใหม่เสนอขายผู้ถือหุ้นเดิม สัดส่วน 1 หุ้นเดิม ต่อ 3 หุ้นใหม่ ราคาขายหุ้นละ 0.06 บาท คาดว่า GEN ได้เงินจากการเพิ่มทุน 169 ล้านบาท 
นอกจากนี้ หากมีหุ้นเพิ่มทุนเหลือ เตรียมพิจารณาเสนอขายให้กับบริษัท แคปปิทอล เอ็นจิเนียริ่ง (CEN) และกลุ่มนักลงทุนชาวไต้หวันที่ราคาเดียวกัน 0.06 บาท 
แหล่งข่าวเปิดเผยว่า บริษัท กลุ่มไมด้า แอสเซท และบริษัท ซันไชน์ คอร์เปอเรชั่น (SSE) ผู้ถือหุ้นใหญ่ อาจตัดสินใจไม่ใช้สิทธิเพิ่มทุนครั้งนี้ เพื่อให้สิทธิกับ CEN ซึ่งการที่ 2 กลุ่มนี้ไม่ใช้สิทธิ มีผลให้สัดส่วนการถือหุ้นลดลงถึง 80% ของจำนวนหุ้นที่ถืออยู่ 
“ถ้าไมด้าและซันไชน์ไม่ใช้สิทธิเพิ่มทุน สัดส่วนหุ้นที่ถืออยู่จะลดลงถึง 80% ซึ่งทั้ง 2 บริษัทยอมขาดทุน เพื่อเปิดทางให้ผู้ร่วมทุนรายใหม่ที่มีความชำนาญธุรกิจนี้เข้ามาฟื้นฟูกิจการ GEN ให้อนาคต GEN ดีขึ้น ผลตอบแทนที่ดีในอนาคตก็จะกลับมา ที่ผ่านมาเจรจาหลายราย แต่เลือก CEN เพราะอยู่ในธุรกิจที่ต่อยอดให้กับ GEN ได้” แหล่งข่าวเปิดเผย 
แหล่งข่าวเปิดเผยว่า การที่ GEN เลือกวิธีเพิ่มทุนนี้ เพื่อให้สิทธิกับผู้ถือหุ้นเดิมได้ซื้อหุ้นก่อน ส่วนที่ไม่เลือกเพิ่มทุนโดยตรงให้กับ CEN เนื่องจากติดปัญหาเรื่องราคาซื้อขายที่ต่ำ
“หากเพิ่มทุนรอบนี้ผู้ถือหุ้นเดิมใช้สิทธิหมด บริษัทอาจจะพิจารณาเพิ่มทุนแบบเฉพาะเจาะจง (PP) อีกครั้งให้กับ CEN ซึ่งต้องการถือหุ้นไม่น้อยกว่า 40%” แหล่งข่าวเปิดเผย
ด้านบริษัท ซันไชน์ คอร์เปอเรชั่น (SSE) รายงานว่า วันที่ 12 ก.ค.ที่ผ่านมา บริษัทได้มาหุ้นบริษัท โซลูชั่น คอนเนอร์ (1998) หรือ SLC จำนวน 3.7% ส่งผลให้มีหุ้นทั้งสิ้น 18.66% ของทุนชำระแล้ว โดยได้มาผ่านบริษัทหลักทรัพย์ทรีนีตี้ ทั้งนี้ราคาที่เคยได้มาสูงสุดอยู่ที่เท่ากับ 0.51 บาท เมื่อวันที่ 21 มิ.ย. 2553 
ที่ผ่านมา ราคาหุ้น SLC วันที่ 12 ก.ค. ราคาปิดที่ 0.47 บาท และล่าสุดปิดที่ 0.53 บาท ซึ่งสัปดาห์ที่ผ่านมา หุ้น SLC มีการกระตุกขึ้นมาเก็งกำไร เรื่องความสำเร็จในการซื้อบริษัทหนังสือพิมพ์ฐานเศรษฐกิจในเร็วๆ นี้